PMIndiaData/PMIndiaSum huggingface dataset:
புதிதாக நியமனம் செய்யப்பட்டுள்ள மாநிலங்களவை உறுப்பினர்களுக்கு பிரதமர் வாழ்த்து

பல்வேறு பிரிவுகளில் இருந்து மாநிலங்களவைக்கு நியமனம் செய்யப்பட்டுள்ள பிரமுகர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். தடகள வீராங்கனை பி.டி. உஷா, இசையமைப்பாளர் இளையராஜா, கொடையாளரும், சமூக சேவகருமான திரு வீரேந்திர ஹெக்டே, திரைப்பட இயக்குநர் மற்றும் திரைக்கதை எழுத்தாளர் திரு வி. விஜயேந்திர பிரசாத் ஆகியோர் மாநிலங்களவை உறுப்பினர்களாக நியமனம் செய்யப்பட்டுள்ளனர். பிரதமர் வெளியிட்டுள்ள ட்விட்டர் செய்தியில் தெரிவித்திருப்பதாவது: “போற்றுதலுக்குரிய பி.டி. உஷா அவர்கள் ஒவ்வொரு இந்தியரின் ஊக்க சக்தியாக உள்ளார். விளையாட்டுத் துறையில் அவரது சாதனைகள் அனைவராலும் அறியப்பட்ட போதும், கடந்த பல ஆண்டுகளாக வளர்ந்துவரும் தடகள வீரர்களுக்கு வழிகாட்டியாக அவர் செயல்படுவதும் சம அளவு பாராட்டுக்குரிய விஷயம். மாநிலங்களவை உறுப்பினராக நியமனம் செய்யப்பட்டிருப்பதற்கு அவருக்கு வாழ்த்துகள். @PTUshaOfficial” “இளையராஜா @ilaiyaraaja அவர்களின் தலைசிறந்த படைப்பாற்றல், பல தலைமுறையினரை வெகுவாகக் கவர்ந்துள்ளது. அவரது படைப்புகள் பல்வேறு உணர்ச்சிகளை மிக அழகாக பிரதிபலிக்கின்றன. மிகவும் சாதாரண பின்னணியைக் கொண்ட அவர், இத்தகைய சாதனை புரியும் அளவிற்கு வளர்ந்திருப்பது, அவரது வாழ்க்கை பயணத்தை எழுச்சிமிகுந்ததாக மாற்றியுள்ளது. அவர் மாநிலங்களவை உறுப்பினராக நியமனம் செய்யப்பட்டிருப்பது மகிழ்ச்சி அளிக்கிறது.” “தலைசிறந்த சமூக சேவைகளை மேற்கொள்வதில் திரு வீரேந்திர ஹெக்டே அவர்கள் முன்னிலை வகிக்கிறார். தர்மஸ்தலா ஆலயத்தில் வணங்குவதற்கும், கல்வி சுகாதாரம் மற்றும் கலாச்சாரத் துறையில் அவர் அளித்து வரும் போற்றத்தக்க பணியைக் காண்பதற்குமான வாய்ப்பை நான் பெற்றிருந்தேன். நாடாளுமன்ற நடவடிக்கைகளை அவர் நிச்சயம் மேம்படுத்துவார்.” “திரு வி. விஜயேந்திர பிரசாத் அவர்கள் பல தசாப்தங்களாக படைப்பாற்றலில் ஈடுபட்டு வருகின்றார். அவரது படைப்புகள் இந்தியாவின் ஒளிமயமான கலாச்சாரத்தை எடுத்துரைப்பதுடன் சர்வதேச அளவிலும் அங்கீகாரம் பெற்றுள்ளன. மாநிலங்களவை உறுப்பினராக நியமனம் செய்யப்பட்டிருப்பதற்கு அவருக்கு வாழ்த்துகள்.”
அந்நிய முதலீடு வளர்ச்சி வாரியத்தை கலைக்க அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை, அந்நிய முதலீடு வளர்ச்சி வாரியத்தை படிப்படியாக கலைக்க ஒப்புதல் அளித்தது. இந்த முடிவு, முதலீடு வாரியத்தை முழுமையாக ரத்து செய்து, சம்பந்தப்பட்ட அமைச்சகங்கள் / துறைகள் அந்நிய முதலீடுகளை அரசு ஒப்புதலுக்கு நேரடியாக அனுப்ப வகை செய்யும். இனி வரும் காலத்தில் அந்நிய முதலீட்டுக் கொள்கை அடிப்படையில் மற்றும் FEMA சட்டத்தின் கீழ் வரக் கூடிய அந்நிய முதலீடு தொடர்பான கருத்துருக்கள் அனைத்தும் சம்பந்தப்பட்ட துறை மற்றும் / அமைச்சகங்களால், தொழிற்கொள்கை மற்றும் தொழில் வளர்ச்சித் துறை மற்றும் வணிக அமைச்சகத்துடன் கலந்தாலோசித்து செயல்படுத்தப்பட வேண்டும். வணிக அமைச்சகம் அந்நிய முதலீடு விண்ணப்பங்களை அந்நிய முதலீட்டுக் கொள்கையின் அடிப்படையில் எப்படி பரிசீலிப்பது, எந்த வகையான நடவடிக்கைகளை எடுப்பது என்பன குறித்து வழிகாட்டும் நெறிமுறைகளை வெளியிடும். இதன் காரணமாக அந்நிய முதலீட்டாளர்கள் இந்தியாவில் முதலீடு செய்ய ஆர்வம் காட்டுவார்கள். அதனால் அந்நிய முதலீடு அதிகரிக்கும். தொழில் நடத்த ஏதுவான சூழல் உருவாகி, அரசின் கொள்கையான நிறைந்த நிர்வாகம் மற்றும் குறைந்த அரசு என்ற நோக்கம் நிறைவேற்றப்படும். பின்னணி : 25 மே 2017 அன்று நடந்த அமைச்சரவை கூட்டத்தில் அந்நிய முதலீடு வளர்ச்சி வாரியத்தை ரத்து செய்வது என்று முடிவெடுக்கப்பட்டது. இது நாள் வரை அந்நிய முதலீட்டு விண்ணப்பங்கள், அந்நிய முதலீட்டு வளர்ச்சி வாரியம் மற்றும், பொருளாதார விவகாரங்கள் அமைச்சகம் மற்றும் நிதி அமைச்சகம், மற்றும் இதர துறைகளின் செயலாளர்களால் ஒப்புதல் அளிக்கப்பட்டு வந்தது. அமைச்சரவை முடிவுக்கு பிறகு சம்பந்தப்பட்ட அமைச்சகங்களால் தனித்தனியாக கையாளப்படும்.
லக்னோவில் நடந்த ஈ-ரிக்ஷா வழங்கும் நிகழ்ச்சியில் பிரதமர் கலந்து கொண்டார் – ரிக்ஷா தொழிலாளர்கள் மற்றும் அவர்கள் குடும்பத்தினருடன் உரையாடினார்.

பாரதீய சிறு கடன் வழங்கும் அமைப்பினால் ஏற்பாடு செய்யப்பட்டிருந்த ஈ-ரிக்ஷா வழங்கும் நிகழ்ச்சியில் பிரதமர் திரு நரேந்திர மோடி அவர்கள் கலந்து கொண்டார். பொது இடத்தில் ஏற்பாடு செய்யப்பட்டிருந்த நிகழ்ச்சியில் பிரதமர் ரிக்ஷா தொழிலாளர்கள் மற்றும் அவர்கள் குடும்பத்தினருடன் கலந்துரையாடினார். இந்த உரையாடலின்போது, கூடுதல் வருமானத்தில் ஒரு பகுதியை சேமிப்பது, குழந்தைகளின் கல்விக்கு செலவிடுவது ஆகியவை குறித்து விவாதம் நடந்தது. அந்நிகழ்ச்சியில் பேசிய பிரதமர், இந்தியா வளர்ந்து வரும் பொருளாதாரம் என்பதை உலகம் ஏற்றுக் கொண்டது என்று கூறினார். உலகப் பொருளாதாரம் மந்தமாக உள்ள நிலையிலும் இது நடைபெறுகிறது என்று குறிப்பிட்டார். ஏழைகளின் நலன் மற்றும் இளைஞர்களின் வேலை வாய்ப்பே அரசின் பிரதான நோக்கம் என்றார் பிரதமர். இளைஞர்கள் வேலை தேடுபவர்களாக அல்லாமல், வாய்ப்பை அளிப்பவர்களாக மாற வேண்டும் என்றார் பிரதமர். இது தொடர்பாக அரசு பல்வேறு நடவடிக்கைகளை எடுத்தள்ளது என்றார் பிரதமர். பிரதம மந்திரி முத்ரா வங்கி திட்டத்தின் கீழ், இது வரை 2 கோடி மக்கள் பயன்பெற்றுள்ளனர் என்றார். இத்திட்டம் தொடங்கப்பட்டு ஒரே வருடத்துக்குள் இந்த சாதனை செய்யப்பட்டுள்ளது என்றார். இன்று ஈ-ரிக்ஷா பெரும் மக்கள், சாதாரண ரிக்ஷாவிலிருந்து ஈ-ரிக்ஷாவுக்கு மாறவில்லை. இது ஒரு முக்கியமான மாறுதல் என்றார். தேர்ந்தெடுக்கப்பட்ட பயனாளிகளுக்கு, பிரதமர் ரூபே அட்டைகளையும், சமூக பாதுகாப்பு திட்டங்களையும் வழங்கினார். 2100 ஈ-ரிக்ஷாக்களின் அணிவகுப்பை பிரதமர் கொடியசைத்து தொடங்கி வைத்தார்.
ஏப்ரல் 24-ல் ஒலிபரப்பான ‘மனதின் குரல்’ நிகழ்ச்சி அடிப்படையில் நமோ செயலியில் நடைபெறும்  இரண்டு வினாடி-வினாக்களில் மக்கள் பங்கேற்குமாறு பிரதமர் வலியுறுத்தல்

ஏப்ரல் 24-ல் ஒலிபரப்பான ‘மனதின் குரல்’ நிகழ்ச்சி அடிப்படையில் நமோ செயலியில் நடைபெறும் இரண்டு வினாடி-வினாக்களில் மக்கள் பங்கேற்குமாறு பிரதமர் திரு நரேந்திர மோடி வலியுறுத்தியுள்ளார். மக்கள் எந்த இடத்தில் வினாடி வினாவில் பங்கேற்பது என்பதற்கான இணைப்பையும் பிரதமர் பகிர்ந்துள்ளார். பிரதமர் வெளியிட்டுள்ள டுவிட்டர் பதிவில் ; இம்முறை, நேற்றைய மனதின் குரல் அடிப்படையில் நமோ செயலியில் ஒன்றல்ல, இரண்டு வினாடி வினாக்கள் இடம் பெறுகிறது. அதில் ஒன்று ஒட்டுமொத்த நிகழ்ச்சி பற்றியது, இரண்டாவது வினாடி வினா இந்தியாவில் உள்ள பல்வேறு அருங்காட்சியகங்கள் பற்றியது. இரண்டிலும் பங்கேற்பீர் என்று தெரிவித்துள்ளார். narendramodi.in/museumquiz narendramodi.in/mkbquiz
ஆகஸ்ட் 27-28 தேதிகளில் பிரதமர் குஜராத்தில் பயணம் மேற்கொள்கிறார்

பிரதமர் திரு நரேந்திர மோடி ஆகஸ்ட் 27-28 தேதிகளில் குஜராத்தில் பயணம் மேற்கொள்கிறார். ஆகஸ்ட் 27 அன்று பிற்பகல் 5.30 மணிக்கு அகமதாபாதில் உள்ள சபர்மதி ஆற்றின் முகப்பில் நடைபெறும் காதி விழாவில் பிரதமர் உரையாற்றுவார். ஆகஸ்ட் 28 அன்று காலை பத்து மணி அளவில், புஜ் பகுதியில் ஸ்மிருதி வன நினைவிடத்தை பிரதமர் தொடங்கிவைப்பார். இதன் பின்னர் நண்பகல் 12 மணி அளவில் புஜ் பகுதியில் பல்வேறு வளர்ச்சித் திட்டங்களுக்கு அடிக்கல் நாட்டும் அவர், பல்வேறு வளர்ச்சித் திட்டங்களை தொடங்கி வைப்பார். பிற்பகல் 5 மணி அளவில் இந்தியாவில் சுசூகியின் 40 ஆண்டுகளை நினைவுகூரும் வகையில், காந்தி நகரில் நடைபெறும் விழாவில், பிரதமர் உரையாற்றுவார். காதி விழா சுதந்திரத்தின் 75வது ஆண்டு திருவிழாவின் ஒரு பகுதியாக நடைபெறும் காதி விழா, விடுதலைப் போராட்ட காலத்தில் காதியின் முக்கியத்துவத்தை எடுத்துரைக்கும் விதமாக ஏற்பாடு செய்யப்பட்டுள்ளது. அகமதாபாதில் உள்ள சபர்மதி ஆற்றின் முகப்பில் நடைபெற உள்ள இந்த விழாவில், குஜராத்தின் பல்வேறு மாவட்டங்களைச் சேர்ந்த 7,500-க்கும் அதிகமான பெண் காதி கைவினை கலைஞர்கள், பங்கேற்று ராட்டையில் நூல் நூற்பார்கள். மேலும், 1920-க்குப் பின் பல்வேறு தலைமுறைகளில் பயன்படுத்தப்பட்ட 22 ராட்டைகளின் கண்காட்சியும், நடைபெறும். இந்த நிகழ்ச்சியின் போது, குஜராத் அரசின் கிராமோத்யோக் வாரியத்திற்கான புதிய அலுவலக கட்டடத்தை திறந்து வைக்கும் பிரதமர், சபர்மதியில் நடை மேம்பாலத்தையும் திறந்து வைப்பார். புஜ் பகுதியில் பிரதமர் புஜ் மாவட்டத்தில் ஸ்மிருதி வன நினைவிடத்தை பிரதமர் தொடங்கிவைப்பார். புஜ் பகுதியில் மையம் கொண்ட 2021 நிலநடுக்கத்தின் போது சுமார் 13,000 பேரின் வாழ்க்கை பறிக்கப்பட்ட பின் மக்கள் உறுதி உணர்வை வெளிப்படுத்தியதை பெருமைப்படுத்தும் விதமாக 470 ஏக்கர் நிலப்பரப்பில் இந்த நினைவிடம் அமைக்கப்பட்டுள்ளது. நில நடுக்கத்தில் உயிரிழந்தோரின் பெயர்கள் இந்த நினைவிடத்தில் பொறிக்கப்பட்டிருக்கும். ஸ்மிருதி வன நிலநடுக்க அருங்காட்சியகம் 7 கருப்பொருட்கள் அடிப்டையில் 7 பிரிவுகளாக பிரிக்கப்பட்டுள்ளன. புஜ் பகுதியில் ரூ.4,400 கோடி மதிப்புள்ள திட்டங்களுக்கு பிரதமர் அடிக்கல் நாட்டுவார். பல திட்டங்களை தொடங்கிவைப்பார். புஜ்-பீமாசார் சாலை உட்பட ரூ.1,500 கோடி மதிப்புள்ள பல்வேறு திட்டங்களுக்கு அவர் அடிக்கல் நாட்டுவார். காந்திநகரில் பிரதமர் இந்தியாவில் சுசூகியின் 40 ஆண்டுகளை நினைவுகூரும் நிகழ்ச்சியில் பிரதமர் உரையாற்றுவார். காந்தி நகரில் உள்ள மகாத்மா மந்திரில் நடைபெறும் இந்த நிகழ்ச்சியின் போது ரூ.7,300 கோடி முதலீட்டில் ஹன்சால்பூரில் அமையவிருக்கும் மின்சார வாகன மின்கலம் தயாரிக்கும் தொழிற்சாலைக்கு பிரதமர் அடிக்கல் நாட்டுவார். இதே போல் ரூ.11,000 கோடி முதலீட்டுடன் ஹரியானாவின் ஹர்கோடாவில் பயணிகள் வாகன உற்பத்தி தொழிற்சாலைக்கும் பிரதமர் அடிக்கல் நாட்டுவார்.
ஆப்கானிஸ்தான் வெளியுறவுத்துறை அமைச்சர் திரு.சலாஹூதீன் ரப்பானி இந்தியப் பிரதமரை இன்று சந்தித்துப் பேசினார்.

ஆப்கானிஸ்தான் வெளியுறவுத்துறை அமைச்சர் திரு.சலாஹூதீன் ரப்பானி இந்தியப் பிரதமர் மோடியை இன்று மதியம் சந்தித்துப் பேசினார். ஆப்கானிஸ்தானுடனான இந்திய உறவிற்கு தான் மிகுந்த முக்கியத்துவம் கொடுப்பதாக இந்தியப் பிரதமர் உறுதி கூறினார். மேலும் ஆப்கானிஸ்தான் மீதும் அதன் மக்கள் மீதும் தொடுக்கப்பட்டுள்ள பயங்கரவாதத்திற்கு எதிரான ஆப்கானிஸ்தானின் போராட்டத்திற்கு இந்தியா துணை நிற்கும் என்றும் பிரதமர் உறுதியளித்தார். மனித நேயம் சார்ந்த பணிகளிலும், வளர்ச்சிப் பணிகளிலும், அமைதியான, ஒற்றுமையான, ஜனநாயகத் தன்மைவாய்ந்த, வளமான தேசத்தை கட்டியமைப்பதிலும் இந்தியாவின் முழு ஆதரவு ஆப்கானிஸ்தானுக்கும் அதன் மக்களுக்கும் என்றும் இருக்கும் என்றும் பிரதமர் தெரிவித்தார். வெளிநாட்டு அமைச்சர் ரப்பானி, ஆப்கானிஸ்தானின் தற்போதைய நிலவரம் குறித்து விவரித்தார். ஆப்கானிஸ்தானில் அமைதி நிலவுவதற்காக எடுக்கப்படும் நடவடிக்கைகள் முழுக்க முழுக்க ஆப்கானிஸ்தான் அரசின் கட்டுப்பாட்டில் இருக்கும்வகையில் பார்த்துக்கொள்வது அவசியம் என இருவரும் ஒப்புக்கொண்டனர். இந்தியா-ஆப்கானிஸ்தான் இடையேயான தளத்தகை கூட்டாண்மை மன்றத்தின் 2வது சந்திப்பை இந்தியாவின் வெளியுறவுத்துறை அமைச்சருடன் இணைந்து தலைமை தாங்குவதற்காக வெளியுறவுத்துறை அமைச்சர் ரப்பானி இந்தியா வந்துள்ளார்.
கொல்கத்தாவில் கட்டப்பட்டு வந்த மேம்பாலம் இடிந்து விழுந்த சம்பவம்: பிரதமர் மேற்கு வங்க முதல்வரிடம் விசாரித்தறிந்தார். மத்திய அரசின் அனைத்து உறுதி உத்தரவாதம் அளித்தார்.

பிரதமர் திரு. நரேந்திர மோடி அவர்கள் கொல்கத்தாவில் கட்டப்பட்டு வந்த மேம்பாலம் ஒன்று இடிந்து விழுந்த சம்பவத்தைத் தொடர்ந்த நிலைமைகள் குறித்து மேற்கு வங்க முதல்வர் செல்வி. மம்தா பானர்ஜி அவர்களிடம் தொடர்பு கொண்டு பேசினார். கொல்கத்தாவில் நிகழ்ந்த இந்த விபத்து குறித்து தனது வருத்தத்தைத் தெரிவித்துக் கொண்ட பிரதமர், இது தொடர்பாக மத்திய அரசிடமிருந்து அனைத்து விதமான உதவிகளும் கிடைக்கும் என்றும் அவருக்கு உறுதியளித்தார். •••••
நாடாளுமன்ற குளிர்கால கூட்டத் தொடர் தொடங்கும் போது நாடாளுமன்றத்துக்கு வெளியே செய்தியாளர்களுக்கு பிரதமர் அளித்த அறிக்கை

புதுதில்லி டிசம்பர் 15, 2017 காலை வணக்கம் நண்பர்களே, வழக்கமாக தீபாவளியுடன் குளிர்கால பருவம் தொடங்கும். இருந்தாலும், புவி வெப்பம் மற்றும் பருவநிலை மாற்றத்தின் விளைவு காரணமாக இப்போதெல்லாம் யாரும் குளிராக உணர்வதில்லை. இருந்தபோதிலும், நமது குளிர்கால கூட்டத் தொடர் தொடங்குகிறது. 2017-ல் தொடங்கி 2018 வரையில் செல்லும் இந்த குளிர்கால கூட்டத் தொடரில், நீண்டகால தொலைநோக்கு சிந்தனையில் விளைவுகளை ஏற்படுத்தக் கூடிய, அரசுக்கு முக்கியமான ஏராளமான பிரச்சினைகள் நாடாளுமன்றத்தில் கொண்டுவரப்படும் என்று நான் நம்புகிறேன். நல்ல விவாதம் இடம் பெற வேண்டும், ஆக்கபூர்வமான விவாதம் நடைபெற வேண்டும், புதுமையான ஆலோசனைகளுடன் விவாதம் நடைபெற வேண்டும்… அப்போதுதான் நாடாளுமன்றத்தின் நேரம் நாட்டின் நன்மைக்காக முறையாகப் பயன்படுத்தப்படும். எனக்கு அதில் நம்பிக்கை இருக்கிறது. நேற்றுகூட `அனைத்துக் கட்சிக் கூட்டம்’ நடைபெற்றது. நாட்டை முன்னெடுத்துச் செல்லக் கூடிய வகையில் நாடாளுமன்ற கூட்டத் தொடரை பயன்படுத்த வேண்டும் என்பதில் அந்தக் கூட்டத்தில் பொதுவான கருத்து இருந்தது. நாடாளுமன்றம் ஆக்கபூர்வமாக செயல்பட்டால் நாடு பயன் பெறும், ஜனநாயகம் வலுப்பெறும், சாமானி மக்களின் எதிர்பார்ப்புகள் மற்றும் நம்பிக்கைகளை நிறைவேற்றுவோம் என்ற புதிய நம்பிக்கை உருவாக்கப்படும் என்றும் நான் நம்புகிறேன். உங்களுக்கு மிக்க நன்றி.
அபிநந்தன் மற்றும் அபிவ்யக்தி கலாச்சார நடனங்கள் மூலம், பிரதமர் மோடிக்கு ரஷ்யாவில் வரவேற்பு

24 டிசம்பர் அன்று ரஷ்யாவில் பிரதமர் திரு நரேந்திர மோடிக்கு அபிநந்தன் மற்றும் அபிவ்யக்தி என்ற இரு கலை நிகழ்ச்சிகள் மூலமாக வரவேற்பு அளிக்கப்பட்டது. அபிநந்தன் இந்திய நடன வடிவங்களை (பாரம்பரிய மற்றும் நாட்டுப்புற) ரஷ்ய கலைஞர்கள் அரங்கேற்றும் நிகழ்ச்சியாகும். இந்நிகழ்ச்சி, இரு நாட்டு கலாச்சார புரிதல்களையும், ரஷ்யாவில் இந்திய கலாச்சாரத்துக்கு உள்ள புகழையும் எடுத்துக் காட்டுகிறது. இந்திய கலைகளை ரஷ்ய கலைஞர்கள் கற்றுத் தேர்ந்துள்ளதை உணர்த்தும் விதமாக அபிநந்தன் அரங்கேற்றப்படுகிறது. அபிநந்தன் நடனத்தில் முதலில் சுலோகம் படிக்கப்படும். பின்னர், ரஷ்ய பிரம்மகுமாரிகளால், வந்தே மாதரம் இசைக்கப்படும். அதைத் தொடர்ந்து, குச்சிப்புடி, கதக் மற்றும் டாண்டியா நடனங்களின் அரங்கேற்றம் இடம்பெறும். நிகழ்ச்சியின் இறுதியாக அனைத்துக் கலைஞர்களும் மேடைக்கு வந்து, அடல் பிகாரி வாஜ்பாய் இயற்றி லதா மங்கேஷ்கர் பாடிய பாடலான “கீத் நயா காத்தா ஹுன்” என்ற பாடலுக்கு வாத்திய இசை இசைப்பதோடு அந்நிகழ்ச்சி நிறைவு பெறும். “அபிநந்தன்” நடன நிகழ்ச்சியில் 52 கலைஞர்கள் பங்கு பெற்றனர். அடல் பிகாரி வாஜ்பாய் அவர்களின் பிறந்த தினத்தில் இந்நிகழ்ச்சி நடைபெறுவது அதன் சிறப்பம்சமாகும். “அபிவ்யக்தி” நடன நிகழ்ச்சி இந்தியர்கள் மற்றும் வெளிநாட்டில் உள்ள இந்திய ஆதரவாளர்களின் மனங்களில் உள்ள இந்திய பாரம்பரியங்களை கலை வடிவத்தில் ரஷ்ய கலைஞர்கள் வெளிப்படுத்தும் நிகழ்ச்சியாகும். இந்திய மற்றும் ரஷ்ய மக்களிடையே நிலவும் நல்லுறவை பிரதிபலிக்கும் நிகழ்ச்சி இது. “அபிவ்யக்தி” நிகழ்ச்சி, நல்லெண்ணம், உற்சாகம், மற்றும் மகிழ்ச்சி ஆகியவற்றுக்கு முக்கியத்துவம் அளித்து, உலகோடு நமக்கு உள்ள உறவை பிரதிபலிக்கும் நமது தத்துவமான “வசுதைவக் குடும்பகத்தை” எடுத்துரைப்பதாகும். 100க்கும் மேற்பட்ட கலைஞர்கள், நமஸ்காரம், சாரிஷ்னு, பரதநாட்டியம், ருத்ரா, பண்டாட்டம், கோரியா, லாவணி, கலினா தாள் போன்றவற்றை அரங்கேற்றும் நிகழ்ச்சியாக “அபிவ்யக்தி” அமையும்.
தலைமை நீதிபதியாக நீதிபதி ரஞ்சன் கோகோய் நியமனம்

குடியசுத் தலைவர் நீதிபதி ரஞ்சன் கோகோயை உச்ச நீதிமன்றத்தின் அடுத்த தலைமை நீதிபதியாக நியமித்துள்ளார். தற்போதுள்ள தலைமை நீதிபதி தீபக் மிஸ்ரா ஓய்வு பெறுவதை அடுத்து இவர் வரும் அக்டோபர் 3, 2018 அன்று பதவியேற்பார். நவம்பர் 18, 1954 அன்று பிரதமர் நீதிபதி கோகாய் 1978 ஆம் ஆண்டு தன்னை வழக்கறிஞராக பதிவு செய்து கொண்டார். குவஹாத்தி உயர் நீதிமன்றத்தில் அரசியலமைப்பு, வரிவிதிப்பு மற்றும் நிறுவன விஷயங்கள் குறித்த வழக்குகளை அவர் கையாண்டார். பிப்ரவரி 28, 2001 அன்று குவஹாத்தி உயர் நீதிமன்றத்தில் நிரந்தர நீதிபதியாக இவர் நியமிக்கப்பட்டார். செப்டம்பர் 9, 2010 அவர் பஞ்சாப் மற்றும் அரியானா உயர் நீதிமன்றத்திற்கு மாற்றப்பட்டார். பிப்ரவரி 12, 2011 அன்று பஞ்சாப் மற்றும் அரியானா உயர் நீதிமன்றத்திற்கு தலைமை நீதிபதியாக நியமிக்கப்பட்டார். ஏப்ரல் 23, 2012 அன்று உச்ச நீதிமன்ற தலைமை நீதிபதியாக நியமிக்கப்பட்டார்.
பிரதமர், “மனதின் குரல்” நிகழ்ச்சியில் “சுயசார்பு பாரதம்” செயலி புதுமைச் சவாலின் கீழ் உருவாக்கப்பட்ட செயலியைப் பாராட்டினார்

மாண்புமிகு பிரதமர், ”மனதின் குரல்” நிகழ்ச்சியின் சமீபத்திய உரையில், சுயசார்பு பாரதம்” புதுமைச் சவாலில் இளைஞர்கள் ஆர்வத்துடன் பங்கேற்றதாகத் தெரிவித்தார். கிட்டத்தட்ட மூன்றில் இரண்டு பங்கு உள்ளீடுகள் மாநகரங்கள் மற்றும் பெருநகரங்களின் இளைஞர்களால் உருவாக்கப்பட்டன என்று அவர் குறிப்பிட்டார். வெவ்வேறு பிரிவுகளில் சுமார் இரண்டு டஜன் செயலிகளுக்கு விருதுகள் வழங்கப்பட்டுள்ளன, அனைவரும் இந்த செயலியுடன் தங்களை அறிமுகப்படுத்திக் கொள்வதுடன், அவர்களுடன் இணைந்து கொள்ளும்படியும் கேட்டுக் கொண்டார். குழந்தைகளுக்கான செயலியான Kutuki Kids கற்றல் பயன்பாடு உட்பட Ku Ku Koo எனப்படும் மைக்ரோ பிளாக்கிங் தளத்திற்கான செயலி; இளைஞர்களிடையே பிரபலமாகி வரும் Chingari செயலி; எந்தவொரு அரசாங்கத் திட்டத்தையும் பற்றிய சரியான தகவல்களைப் பெற அரசின் செயலியை பயன்படுத்துங்கள்; நில் கவனி செல் (step, set Go) என்ற உடற்பயிற்சி செயலி போன்ற பல செயலிகள் குறித்தும் பிரதமர் விவாதித்தார். இன்றைய சிறிய தொடக்க நிறுவனங்கள் நாளை பெரிய நிறுவனங்களாக மாறி உலகில் இந்தியாவின் அடையாளமாக மாறும் என்று பிரதமர் கூறினார், இன்று உலகில் இருக்கும் பெரிய நிறுவனங்களும் ஒரு காலத்தில் தொடக்க நிறுவனமாக தான் இருந்தன என்பதை யாரும் மறந்துவிடக் கூடாது என்றும் கூறினார்.
நேபாள நாட்டின் முன்னாள் பிரதமர்  திரு. ஷேர் பகதூர் தேவ்பா பிரதமருடன் சந்திப்பு

நேபாள நாட்டின் முன்னாள் பிரதமர் திரு. ஷேர் பகதூர் தேவ்பா பிரதமர் திரு. நரேந்திர மோடியை நேற்று புது தில்லியில் சந்தித்து பேசினார். நிலநடுக்கத்திற்கு பிறகு நேபாளத்தின் மறு கட்டுமான முயற்சிகளுக்கு உதவுவதில் இந்தியா முழு அர்ப்பணிப்புடன் இருப்பதாக திரு. நரேந்திர மோடி கூறினார். நேபாளத்தில் ஏற்பட்ட அரசமைப்பு சட்டம் / சட்ட பிரச்சினைகளுக்கு தீர்வு காண எடுத்த முயற்சியின் மூலம் அடைந்து உள்ள சாதனையை பாராட்டிய பிரதமர், ஒத்துழைப்பு மற்றும் கூட்டுறவு அடிப்படையில் அனைத்து பிரச்சினைகளுக்கும் தீர்வு காணப்படும் என்று நம்புவதாக பிரதமர் கூறினார்.
பிரதமரின் மேற்குவங்காளம் ஜல்பைகுரி பயணம

பிரதமர் திரு. நரேந்திர மோடி இன்று ஜல்பைகுரிக்கு பயணம் மேற்கொண்டார். தேசிய நெடுஞ்சாலை – 31 டியின் ஃபலகட்டா – சல்சலாபரி பகுதியை நான்கு வழிப்பாதையாக மாற்றும் பணிகளுக்கு அடிக்கல் நாட்டினார். மேலும் அங்கு புதிய உயர் நீதிமன்றக் கிளையை தொடங்கிவைத்தார். 41.7 கி.மீ. நீளம் கொண்ட ஃபலகட்டா – சல்சலாபரி பாதை கிழக்கு-மேற்கு வழித்தடத்தில் ஒன்றாகும். தேசிய நெடுஞ்சாலை மேம்பாட்டு திட்டத்தின் இரண்டாம் கட்டத்தில் செயல்படுத்தப்பட்ட இப்பாதை வடகிழக்கு பகுதிக்கான முக்கிய இணைப்பாகும். இத்திட்டம் கட்டுமானம்-செயலாக்கம்-பரிமாற்றம் என்ற முறையில் இரண்டரை ஆண்டுகளில் முடிவடையும். இந்தத் திட்டம் மூலம் சல்சலாபரி மற்றும் அளிந்துவாரில் இருந்து சிலிகுரி வரையிலான தூரம் சுமார் 50 கி.மீ குறையும். ஜல்பைகுரியில் அமைக்கப்பட்டுள்ள கல்கத்தாவின் உயர் நீதிமன்றத்தின் கிளை வடக்கு வங்காளத்தில் உள்ள டார்ஜிலிங், கலிம்பாங், ஜல்பைகுரி மற்றும் கூச் பெஹாரில் உள்ள மக்களுக்கு விரைவான நீதி கிடைப்பதை உறுதி செய்யும். இந்த மாவட்டங்களில் உள்ள மக்கள் 600 கி.மீ தூரம் பயணம் செய்து கல்கத்தா நீதிமன்றத்தை அனுகுவதற்கு பதிலாக 100 கி.மீ தூரத்திற்கும் குறைவாக பயணித்து கிளை நீதிமன்றத்தை அணுகி நீதி பெறலாம்.
ஜேஷ்டாஷ்டமியை ஒட்டி காஷ்மிரி பண்டிட் சமூகத்தினருக்கு பிரதமர் வாழ்த்து

ஜேஷ்டாஷ்டமியை ஒட்டி காஷ்மிரி பண்டிட் சமூகத்தினருக்கு பிரதமர் திரு நரேந்திர மோடி வாழ்த்துக்களை தெரிவித்துக் கொண்டுள்ளார். “நல்வாழ்த்துக்கள் – குறிப்பாக காஷ்மிரி பண்டிட் சமூகத்தினருக்கு இந்த ஜேஷ்டாஷ்டமி சிறப்பு தினத்தையொட்டி மாதா கீர் பவானியின் தெய்வீக அனுக்கிரகத்துடன் அனைவரும் மகிழ்ச்சியாகவும், நல்ல உடல் நலத்துடனும், செழிப்புடனும் இருக்கட்டும்” என்று பிரதமர் கூறியுள்ளார்
பிரதமர் திரு நரேந்திர மோடி மற்றும் ஐரோப்பிய சபையின் தலைவர் திரு. சார்லஸ் மைக்கேலுடனான தொலைபேசி உரையாடல்

ஐரோப்பிய சபைத் தலைவர் மேன்மைமிகு திரு. சார்லஸ் மைக்கேலுடன் பிரதமர் திரு. நரேந்திர மோடி இன்று தொலைபேசி மூலம் உரையாடினார். ஆப்கானிஸ்தானில் நடந்தேறியுள்ள சமீபத்திய நிகழ்வுகள் குறித்தும், பிராந்தியத்திலும், உலகத்தின் மீதும் அவை ஏற்படுத்தியுள்ள பாதிப்புகள் குறித்தும் தலைவர்கள் ஆலோசித்தனர். பலரை பலி கொண்ட காபுல் சர்வதேச விமான நிலையத்தின் மீதான பயங்கரவாதத் தாக்குதலை இருவரும் கடுமையாகக் கண்டித்தனர். நிலையான மற்றும் பாதுகாப்பான ஆப்கானிஸ்தானின் முக்கியத்துவத்தை வலியுறுத்திய தலைவர்கள், இதில் இந்தியாவும், ஐரோப்பிய ஒன்றியமும் ஆற்றக்கூடிய பங்கு குறித்து விவாதித்தனர். இருதரப்பு மற்றும் சர்வதேச விஷயங்கள், குறிப்பாக ஆப்கானிஸ்தான் நிலைமை குறித்துத் தொடர்பில் இருக்க இரு தலைவர்களும் ஒப்புக்கொண்டனர். ——
தமிழகத்தில் மழை வெள்ளத்தால் பாதிக்கப்பட்ட மக்களுக்கு பிரதமர் நிவாரணத் தொகை அறிவிப்பு

தமிழகத்தில் ஏற்பட்டுள்ள மழைவெள்ளத்தில் உயிர் இழந்தவர்கள் குடும்பத்தினருக்கு பிரதமர் தேசிய நிவாரண நிதியிலிருந்து தலா ரூ. 2 லட்சம் வழங்கப்படும் என்று பிரதமர் திரு. நரேந்திர மோடி அறிவித்துள்ளார். மேலும் இந்த வெள்ளத்தில் படுகாயம் அடைந்தவர்களுக்கு பிரதமர் தேசிய நிவாரண நிதியிலிருந்து ரூ. 50,000 வழங்கப்படும்
குரு நானக் ஜெயந்தி – பிரதமர் வாழ்த்து

குரு நானக் ஜெயந்தியை முன்னிட்டு பிரதமர் திரு. நரேந்திர மோடி மக்களுக்கு தனது வாழ்த்துகளைத் தெரிவித்துள்ளார். அவர் தனது வாழ்த்து செய்தியில் கூறியதாவது. “அனைவருக்கும் குரு நானக் ஜெயந்தி வாழ்த்துக்கள். சேவை, அன்பு, ஒற்றுமை என்ற குரு நானக் தேவின் அனைவரையும் ஊக்குவிக்கட்டும் என்று பிரதமர் தனது வாழ்த்து செய்தியில் கூறியுள்ளார். •••••
நேதாஜி  தொடர்புடைய கோப்புகளை வெளியிடுவதில் முக்கிய மைல்கல்

நேதாஜி தொடர்பான ஆவணங்களை 23 ஜனவரி 2016 முதல் படிப்படியாக வெளியிடுவதற்கான முதல் கட்டமாக, பிரதமரின் முதன்மைச் செயலர் திரு நிரிபேந்திர மிஸ்ரா, நேதாஜி தொடர்பான ஆவணங்களின் முதல் தொகுப்பை தேசிய ஆவணக்காப்பகத்தின் இயக்குநர் அவர்களிடம் ஒப்படைத்தார். 14 அக்டோபர் 2015 அன்று, பிரதமர் திரு நரேந்திர மோடி அவர்கள், நேதாஜியின் குடும்பத்தினரை தனது 7 ரேஸ் கோர்ஸ் சாலை இல்லத்துக்கு மிகுந்த பெருமையுடன் வரவேற்றார். இவ்வாறு செய்யும் முதல் பிரதமர் என்பதற்கு பெருமைப்படுவதாக தெரிவித்த பிரதமர், அவர்களின் உணர்வுகளை புரிந்து கொள்வதாக தெரிவித்து, அவர்களின் உணர்வுகளை மத்திய அரசும் பகிர்ந்து கொள்வதாக தெரிவித்தார். வரலாற்றை புரிந்து கொள்ளாதவர்கள் வரலாறு படைக்க முடியாது என்பதை உறுதியாக தெரிவித்த பிரதமர், தனது அரசு வரலாற்றை மறைக்கவோ, தடுக்கவோ முயலாது என்று தெரிவித்து, நேதாஜி தொடர்பான ஆவணங்களை வெளியிட அனைத்து நடவடிக்கைகளையும் எடுப்பதாக உறுதியளித்தார். இதற்கான அனைத்து முயற்சிகளையும் மேற்கொள்வதாக பிரதமர் நேதாஜி குடும்பத்தினருக்கு உறுதியளித்தார். இது குறித்து இதர நாடுகளோடும் முயற்சி மேற்கொள்வதாகவும் பிரதமர் தெரிவித்தார். நேதாஜியின் நூற்றாண்டு தொடங்கும் 23 ஜனவரி 2016 முதல், நேதாஜியின் கோப்புகள் பொதுமக்கள் பார்வைக்கு வெளியிடப்படத் தொடங்கும் என்று தெரிவித்தார். இந்த உறுதியின் அடிப்படையில், மத்திய அரசு, ரகசிய ஆவணங்களை வெளியிடுவதற்கான நடைமுறைகளின்படி, நடவடிக்கைகளை எடுக்கத் தொடங்கியது. இதன் ஒரு பகுதியாக, பிரதமர் அலுவலகத்தில் உள்ள 58 கோப்புகளை வெளியிடுவதன் முதல் பகுதியாக 33 கோப்புகள், பாதுகாப்பதற்காகவும், டிஜிட்டல் மயமாக்குவதற்காகவும், தேசிய ஆவணக் காப்பகத்திடம் ஒப்படைக்கப்பட்டன. மத்திய உள்துறை மற்றும் வெளியுறவுத் துறைவசம் உள்ள கோப்புளும் ஆவணக் காப்பகத்திடம் ஒப்படைக்கப் படுவதற்காக நடவடிக்கை எடுக்கப்பட்டு வருகிறது. இந்திய மக்களின் நெடுநாள் கோரிக்கையான நேதாஜி தொடர்பான ஆவணங்களை வெளியிடுவதில் இது ஒரு முக்கியமான மைல்கல்.
3 மையங்களில் கொவிட் தடுப்பு மருந்தின் தயாரிப்பை பிரதமர் ஆய்வு செய்தார்

கொவிட் தடுப்பு மருந்து மேம்பாடு மற்றும் உற்பத்தி நடவடிக்கைகள் குறித்து ஆய்வு செய்ய 3 நகரங்களுக்கு, பிரதமர் திரு நரேந்திர மோடி இன்று பயணம் மேற்கொண்டார். அகமதாபாத்தில் உள்ள ஜைடஸ் உயிரி தொழில்நுட்ப பூங்கா, ஹைதராபாத்தில் உள்ள பாரத் பயோடெக், புனேவில் உள்ள சீரம் இன்ஸ்டிட்டியூட் ஆஃப் இந்தியா ஆகியவற்றுக்கு அவர் சென்றார். தடுப்பு மருந்து தயாரிப்பு பயணத்தின் முக்கியமான கட்டத்தில் தங்களுக்கு உற்சாகம் அளிக்கவும், தங்களின் முயற்சிகளை வேகப்படுத்தவும் பிரதமர் நேரில் வந்து சந்தித்ததற்கு விஞ்ஞானிகள் மகிழ்ச்சி தெரிவித்தனர். இந்தியாவின் உள்நாட்டு தடுப்பு மருந்து தயாரிப்பு துரித கதியில் வளர்ந்து வருவது பெருமையளிப்பதாக பிரதமர் தெரிவித்தார். தடுப்பு மருந்து உற்பத்தியின் மொத்த பயணத்தில் அறிவியலின் வலுவான கோட்பாடுகளை இந்தியா எவ்வாறு பின்பற்றியது என்பது குறித்து பிரதமர் பேசினார். தடுப்பு மருந்து விநியோகத்தை சிறப்பாக செயல்படுத்துவது குறித்த ஆலோசனைகளையும் அவர் வரவேற்றார். தடுப்பு மருந்து உடல் நலத்துக்கு மட்டுமின்றி ஒட்டுமொத்த உலகத்தும் நன்மை பயக்க வேண்டுமென்று இந்தியா விரும்புவதாக பிரதமர் கூறினார். வைரசுக்கு எதிரான ஒருங்கிணைந்த போரில், நமது அண்டை நாடுகள் உட்பட இதர நாடுகளுக்கு உதவுவது இந்தியாவின் கடமையென்றும் அவர் கூறினார். ஒழுங்குமுறை நடவடிக்கைகளை எவ்வாறு மேலும் மேம்படுத்தலாம் என்பது குறித்த தங்களது கருத்துகளை விஞ்ஞானிகள் வெளிப்படையாக தெரிவிக்கலாம் என்று பிரதமர் கூறினார். கொவிட்-19-ஐ எதிர்த்து போராட பல்வேறு புதிய மற்றும் மறுபயன்பாட்டு மருந்துகளை எவ்வாறு அவர்கள் தயாரித்து வருகின்றனர் என்பதை குறித்து விஞ்ஞானிகள் விளக்கினர். அகமதாபாத்தில் உள்ள ஜைடஸ் உயிரி தொழில்நுட்ப பூங்காவுக்கு சென்ற பிரதமர், "ஜைடஸ் கேடில்லா நிறுவனத்தால் மரபணுவை மையமாகக்கொண்டு உள்நாட்டிலேயே தயாரிக்கப்படும் தடுப்பூசியை பற்றி மேலும் தெரிந்து கொள்வதற்காக அகமதாபாத்தில் உள்ள ஜைடஸ் உயிரி தொழில்நுட்பப் பூங்காவிற்கு நேரில் சென்றேன். இந்தப் பணியில் ஈடுபட்டு வரும் குழுவிற்கு எனது பாராட்டுகள். அவர்களின் இந்தப் பயணத்தில் அனைத்து உதவிகளையும் மேற்கொள்ள இந்திய அரசு முனைப்புடன் செயல்படுகிறது," என்றார். ஹைதராபாத்தில் உள்ள பாரத் பயோடெக் மையத்தை பார்வையிட்ட பின்னர், "ஹைதராபாத்தில் உள்ள பாரத் பயோடெக் மையத்தில் உள்நாட்டிலேயே தயாரிக்கப்படும் கொவிட்-19 தடுப்பு மருந்து குறித்து விளக்கினார்கள். இதுவரையிலான அவர்களது பரிசோதனையில் ஏற்பட்டுள்ள முன்னேற்றத்திற்காக விஞ்ஞானிகளை பாராட்டினேன். தடுப்பு மருந்தை துரிதமாக உருவாக்குவதற்காக இந்திய மருத்துவ ஆய்வுக் குழுவுடன் இவர்கள் இணைந்து பணியாற்று கிறார்கள்," என்றார். புனேவில் உள்ள சீரம் இன்ஸ்டிட்டியூட் ஆஃப் இந்தியாவை பார்வையிட்ட பிரதமர், "சீரம் இன்ஸ்டிட்டியூட் ஆஃப் இந்தியாவின் குழுவினருடன் நல்லதொரு உரையாடலை நடத்தினேன். தடுப்பு மருந்து தயாரிப்பில் இதுவரையிலான முன்னேற்றம் குறித்தும், உற்பத்தியை அதிகரிப்பதற்கான திட்டம் குறித்தும் அவர்கள் விளக்கினார்கள். அவர்களது தயாரிப்பு மையத்தையும் பார்வையிட்டேன்," என்றார்.